**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  
ՕՐԵՆՔԸ**

**Հակակոռուպցիոն կոմիտեի մասին օրենքում փոփոխություններ կատարելու մասին**

**Հոդված 1**. Հակակոռուպցիոն կոմիտեի մասին Հայաստանի Հանրապետության 2021 թվականի մարտի 24-ին ընդունված օրենքի (այսուհետ՝ Օրենք) 25-րդ հոդվածը շարադրել հետևյալ խմբագրությամբ.

|  |  |  |
| --- | --- | --- |
| Հոդված 25. |  | Հակակոռուպցիոն կոմիտեի ծառայողների դասային աստիճանները |

1. Հակակոռուպցիոն կոմիտեի ծառայողներին շնորհվում են հետևյալ դասային աստիճանները.

1) արդարադատության գեներալ-գնդապետ.

2) արդարադատության գեներալ-լեյտենանտ.

3) արդարադատության գեներալ-մայոր.

4) արդարադատության գնդապետ.

5) արդարադատության փոխգնդապետ.

6) արդարադատության մայոր.

7) արդարադատության կապիտան.

8) արդարադատության ավագ լեյտենանտ.

9) արդարադատության լեյտենանտ:

2. Սույն հոդվածի 1-ին մասի 1-3-րդ կետերով սահմանված դասային աստիճանները բարձրագույն դասային աստիճաններ են որոնք շնորհվում են «Հանրային ծառայության մասին» օրենքով սահմանված կարգով:

3. Հակակոռուպցիոն կոմիտեի ծառայողներին մյուս դասային աստիճանները շնորհում է հակակոռուպցիոն կոմիտեի նախագահը:

4. Հակակոռուպցիոն կոմիտեի ծառայողներին դասային աստիճանները շնորհվում են անհատական կարգով` ցմահ:

5. Սույն օրենքի 24-րդ հոդվածի 1-ին մասի 8-րդ, 9-րդ և 14-րդ կետերով նախատեսված հիմքերով պաշտոնից ազատվելու դեպքում հակակոռուպցիոն կոմիտեի ծառայողը կարող է զրկվել հակակոռուպցիոն կոմիտեում ծառայության դասային աստիճանից` տվյալ դասային աստիճանը շնորհելու իրավասություն ունեցող պաշտոնատար անձի որոշմամբ:

**Հոդված 2.** Օրենքի 26-րդ հոդվածը շարադրել հետևյալ խմբագրությամբ.

|  |  |
| --- | --- |
|  | Հոդված 26. Հակակոռուպցիոն կոմիտեի ծառայողների պաշտոններին համապատաս-  խանող դասային աստիճանները |

 1. Հակակոռուպցիոն կոմիտեի նախագահի պաշտոնին համապատասխանող դասային աստիճանի վերին սահմանն արդարադատության գեներալ-գնդապետի դասային աստիճանն է, իսկ ստորին սահմանը` արդարադատության գեներալ-լեյտենենտի:

2.Հակակոռուպցիոն կոմիտեի նախագահի տեղակալի պաշտոնին համապատասխանող դասային աստիճանի վերին սահմանն արդարադատության գեներալ-լեյտենենտի դասային աստիճանն է, իսկ ստորին սահմանը` արդարադատության գեներալ-մայորի:

3. Բարձրագույն պաշտոնի երրորդ ենթախմբի պաշտոններին համապատասխանող դասային աստիճանի վերին սահմանն արդարադատության գեներալ-մայորի դասային աստիճանն է, իսկ ստորին սահմանը` արդարադատության գնդապետի:

4. Գլխավոր պաշտոնի առաջին և երկրորդ ենթախմբի պաշտոններին համապատասխանող դասային աստիճանի վերին սահմանն արդարադատության գնդապետի դասային աստիճանն է, իսկ ստորին սահմանը` արդարադատության փոխգնդապետի:

5. Գլխավոր պաշտոնի երրորդ ենթախմբի պաշտոններին համապատասխանող դասային աստիճանի վերին սահմանն արդարադատության փոխգնդապետի դասային աստիճանն է, իսկ ստորին սահմանը` արդարադատության մայորի:

6. Առաջատար պաշտոնի առաջին և երկրորդ ենթախմբի պաշտոններին համապատասխանող դասային աստիճանի վերին սահմանն արդարադատության մայորի դասային աստիճանն է:

6. Առաջատար պաշտոնի երրորդ ենթախմբի և կրտսեր պաշտոնի առաջին ենթախմբի պաշտոններին համապատասխանող դասային աստիճանի վերին սահմանն արդարադատության կապիտանի դասային աստիճանն է:

7. Կրտսեր պաշտոնի երկրորդ ենթախմբի պաշտոններին համապատասխանող դասային աստիճանի վերին սահմանը արդարադատության ավագ լեյտենանտի դասային աստիճանն է:

8. Այլ մարմիններում հանրային ծառայություն անցած (աշխատած) և զինվորական կամ հատուկ կոչում (դասային աստիճան, որակավորման դաս) ունեցող անձանց հակակոռուպցիոն կոմիտեում պաշտոնի նշանակելիս նրանց զինվորական կամ հատուկ կոչումը (դասային աստիճանը, որակավորման դասը) համապատասխանեցվում է հակակոռուպցիոն կոմիտեի ծառայողի դասային աստիճանին: Զինվորական կամ հատուկ կոչումների (դասային աստիճանների, որակավորման դասերի) համապատասխանությունը սույն օրենքով սահմանված դասային աստիճաններին սահմանում է Կառավարությունը:

**Հոդված 3.** Օրենքի 27-րդ հոդվածը շարադրել հետևյալ խմբագրությամբ.

|  |  |
| --- | --- |
| Հոդված 27. | Դասային աստիճանների շնորհման ժամկետները |

1. Արդարադատության լեյտենենտի դասային աստիճանը սկզբնական դասային աստիճան է և շնորհվում է հակակոռուպցիոն կոմիտեում պաշտոնի նշանակվելիս, բացառությամբ սույն օրենքի 26-րդ հոդվածի 8-րդ մասով սահմանված դեպքի: Հակակոռուպցիոն կոմիտեում մյուս պաշտոններում նշանակվելիս ծառայողին շնորհվում է սույն օրենքի 26-րդ հոդվածով սահմանված` տվյալ պաշտոնին համապատասխանող նվազագույն դասային աստիճան:

2. Եթե սույն օրենքի 26-րդ հոդվածի 8-րդ մասով սահմանված դասային աստիճանի համապատասխանեցման հետևանքով այն ավելի բարձր է հակակոռուպցիոն կոմիտեում տվյալ պաշտոնին նշանակվելու համար սույն օրենքի 26-րդ հոդվածով սահմանված առավելագույն դասային աստիճանից, ապա շնորհվում է տվյալ պաշտոնի համար սահմանված առավելագույն դասային աստիճանից մեկ աստիճան բարձր դասային աստիճան:

3. Հակակոռուպցիոն կոմիտեի ծառայողներին դասային աստիճանները շնորհվում են հերթականության կարգով, զբաղեցրած պաշտոնի համար սահմանված առավելագույն դասային աստիճանի սահմաններում, նախորդ դասային աստիճանում ծառայության սահմանված ժամկետը լրանալուց հետո` 15 օրվա ընթացքում, բացառությամբ սույն օրենքով նախատեսված դեպքերի:

4. Սույն օրենքով սահմանված կարգով հերթական դասային աստիճանի շնորհման համար սահմանվում են ծառայության հետևյալ ժամկետները.

1) արդարադատության լեյտենանտի դասային աստիճան ունեցողի համար` երկու տարի.

2) արդարադատության ավագ լեյտենանտի դասային աստիճան ունեցողի համար` երեք տարի.

3) արդարադատության կապիտանի դասային աստիճան ունեցողի համար` երեք տարի.

4) արդարադատության մայորի դասի խորհրդականի դասային աստիճան ունեցողի համար` չորս տարի.

5) արդարադատության փոխգնդապետի դասի դասային աստիճան ունեցողի համար` հինգ տարի:

5. Արդարադատության գնդապետի դասային աստիճան ունեցող ծառայողին բարձրագույն դասային աստիճան շնորհելու համար ծառայության ժամկետ չի սահմանվում:

6. Նախորդ դասային աստիճանը կրելու ժամկետը հաշվարկվում է այդ դասային աստիճանը շնորհելու մասին իրավական ակտն ստորագրելու հաջորդ օրվանից, իսկ սույն օրենքի  [26-րդ հոդվածի 8-րդ մասով](http://www.irtek.am/views/act.aspx?aid=154118)  սահմանված դասային աստիճանի համապատասխանեցումից հետո` զինվորական կամ այլ հատուկ կոչման շնորհման իրավական ակտի ստորագրման հաջորդ օրվանից:

7. Հակակոռուպցիոն կոմիտեի ծառայողի հերթական դասային աստիճանի շնորհումը հետաձգվում է, եթե`

1) ատեստավորումից հետո որոշում է ընդունվել ատեստավորումը հետաձգելու և նրան վերապատրաստման գործուղելու մասին.

2) նա ունի կարգապահական տույժ.

3) նրա լիազորություններն օրենքով սահմանված կարգով կասեցվել են, կամ կատարվում է ծառայողական քննություն:

8. Հերթական դասային աստիճանի շնորհման հետաձգման` սույն հոդվածի 7-րդ մասով սահմանված հիմքերը վերանալուց հետո` 15-օրյա ընթացքում, հակակոռուպցիոն կոմիտեի ծառայողին շնորհվում է հերթական դասային աստիճանը:

**Հոդված 4.** Եզրափակիչ և անցումային դրույթներ

 1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

2. Սույն օրենքն ուժի մեջ մտնելուց պահից հակակոռուպցիոն կոմիտեի քննիչներին նախկինում շնորհված արդարադատության երկրորդ դասի պետական խորհրդականի, արդարադատության երրորդ դասի պետական խորհրդականի, արդարադատության առաջին դասի խորհրդականի, արդարադատության երկրորդ դասի խորհրդականի, արդարադատության երրորդ դասի խորհրդականի, առաջին դասի խորհրդականի, երկրորդ դասի խորհրդականի, երրորդ դասի խորհրդականի դասային աստիճանները համապատասխանաբար փոխարինվում են Օրենքի 25-րդ հոդվածի 1-ին մասի 1-9-րդ կետերով սահմանված դասային աստիճաններով:

3. Սույն օրենքով սահմանված կարգով դասային աստիճանները շնորհելիս նախկինում շնորհված դասային աստիճաններով ծառայության ժամկետը հաշվի է առնվում:

**Հ Ի Մ Ն Ա Վ Ո Ր ՈՒ Մ**

**«Հակակոռուպցիոն կոմիտեի մասին» օրենքում փոփոխություններ կատարելու մասին» օրենքի ընդունման**

1. **Ընթացիկ իրավիճակը և իրավական ակտի ընդունման անհրաժեշտությունը.**

«Հակակոռուպցիոն կոմիտի մասին» օրենքն (այսուհետ` Օրենք) ընդունվել է 2021 թվականի մարտի 24-ին: Հայաստանի Հանրապետության հակակոռուպցիոն կոմիտեն (այսուհետ` Կոմիտե) պետական համակարգի նոր մարմին է, որի ստեղծումը պայմանավորված է Հայաստանի Հանրապետությունում կոռուպցիայի դեմ պայքարի արդյունավետ իրականացմամբ: Չնայած նրան, որ կոմիտեն քննչական մարմին է՝ իր լիազորությունների շրջանակներում «Օպերատիվ-հետախուզական գործունեության մասին»օրենքով սահմանված կարգով իրականացնում է նաև օպերատիվ հետախուզական գործունեություն:

Բնականաբար կոմիտեն օրենքով իրեն վերապահված լիազորություններն իրականացնում է այլ իրավապահ մարմինների, այդ թվում՝ Հայաստանի Հանրապետության դատախազության, քննչական կոմիտեի, ազգային անվտանգության ծառայության, ոստիկանության և այլ գերատեսչությունների հետ համագործակցելով, ինչն իրենից ներկայացնում է գործնական քննարկումներ, օպերատիվ տեղեկատվության փոխանակում և այլ գործողություններ:

Վերը թվարկված գերատեսչությունների ղեկավարների, ինչպես նաև նրանց տեղակալների կոչումների և դասային աստիճանների վերին ու ստորին սահմաններն էականորեն տարբերվում են Կոմիտեի նախագահի ու նրա տեղակալների համար սահմանված վերին ու ստորին սահմանից:

Այսպես՝ «Ոստիկանությունում ծառայության մասին» օրենքի 4-րդ հոդվածի 1-ին մասի համաձայն՝ *ոստիկանության բարձրագույն պաշտոններում ընդգրկված են ոստիկանության պետի, ոստիկանության զորքերի հրամանատարի և ոստիկանության պետի տեղակալի, իսկ գլխավոր պաշտոններում՝ գլխավոր վարչության պետի, այդ թվում՝ ոստիկանության Երևան քաղաքի վարչության պետի, գլխավոր վարչության պետի տեղակալի, վարչության պետի, այդ թվում՝ մարզային վարչության պետի, վարչության պետի տեղակալի, բաժնի պետի պաշտոնները:*

Նույն օրենքի 5-րդ մասի համաձայն՝ *ոստիկանության բարձրագույն կոչումներն են ոստիկանության գեներալ-գնդապետի, գեներալ-լեյտենանտի և գեներալ-մայորի կոչումները:*

«Դատախազության մասին» օրենքի 45-րդ հոդվածի համաձայն՝ *գլխավոր դատախազին համապատասխանող դասային աստիճանի վերին սահմանն արդարադատության պետական խորհրդականի դասային աստիճանն է, իսկ ստորին սահմանը՝ արդարադատության առաջին դասի պետական խորհրդականի դասային աստիճանը:*

*Գլխավոր դատախազի տեղակալի պաշտոնին համապատասխանող դասային աստիճանի վերին սահմանն արդարադատության առաջին դասի պետական խորհրդականի դասային աստիճանն է, իսկ ստորին սահմանը՝ արդարադատության երրորդ դասի պետական խորհրդականի դասային աստիճանը:*

*Գլխավոր դատախազության կառուցվածքային ստորաբաժանման ղեկավարի, Երևան քաղաքի դատախազի, զինվորական դատախազի տեղակալի պաշտոնին համապատասխանող դասային աստիճանի վերին սահմանն արդարադատության երկրորդ դասի պետական խորհրդականի դասային աստիճանն է, իսկ ստորին սահմանը՝ արդարադատության երկրորդ դասի խորհրդականի դասային աստիճանը:*

*Գլխավոր դատախազության կառուցվածքային ստորաբաժանման ղեկավարի տեղակալի, Երևան քաղաքի դատախազի տեղակալի, Երևան քաղաքի վարչական շրջանի դատախազի, մարզի դատախազի, կայազորի զինվորական դատախազի, գլխավոր դատախազության ավագ դատախազի պաշտոններին համապատասխանող դասային աստիճանի վերին սահմանն արդարադատության երրորդ դասի պետական խորհրդականի դասային աստիճանն է, իսկ ստորին սահմանը՝ արդարադատության երրորդ դասի խորհրդականի դասային աստիճանը:*

«Զինվորական ծառայության և զինծառայողի կարգավիճակի մասին» օրենքի 10-րդ հոդվածի 1-ին մասի 3-րդ կետի «գ» ենթակետի համաձայն՝ *ՀՀ զինված ուժերում և այլ զորքերում բարձրագույն սպայական կազմում ընդգրկված են գեներալ-մայորի, գեներալ-լեյտենանտի, գեներալ-գնդապետի և բանակի գեներալի կոչումները:*

Օրենքի 14-րդ հոդվածի համաձայն՝ *Կոմիտեի պաշտոնները դասակարգվում են չորս խմբի՝ բարձրագույն պաշտոնների, որում ըստ ենթախմբերի ընդգրկված են կոմիտեի նախագահի, նախագահի տեղակալի և կոմիտեի վարչության, այդ թվում՝ տարածքային վարչության պետի պաշտոնները, գլխավոր պաշտոնների, որում ըստ ենթախմբերի ընդգրկված են կոմիտեի վարչության պետի, այդ թվում՝ տարածքային վարչության պետի տեղակալի, կոմիտեի հատկապես կարևոր գործերով ավագ քննիչի, հատկապես կարևոր գործերով քննիչի և կոմիտեի բաժնի պետի պաշտոնները, առաջատար խմբի, որում ըստ ենթախմբերի ընդգրկված են կոմիտեի բաժնի պետի տեղակալի, կոմիտեի ավագ քննիչի ու քննիչի պաշտոնները և կրտսեր խմբի, որում ըստ ենթախմբերի ընդգրկված են կոմիտեի ավագ օպերլիազորի և օպերլիազորի պաշտոնները:*

Կոմիտեի բարձրագույն և գլխավոր խմբի պաշտոնները և դրանց համար սահմանված դասային աստիճանները, վերը թվարկված գերատեսչությունների բարձրագույն ու գլխավոր խմբի պաշտոնների և դրանց համարժեք դասային աստիճանների ու կոչումների հետ զուգադրման արդյունքում պարզվում է, որ Կոմիտեի բարձրագույն և գլխավոր խմբի պաշտոնների համար սահմանված վերին և ստորին դասային աստիճանները ցածր են քան վերը թվարկված գերատեսչությունների բարձրագույն և գլխավոր խմբի պաշտոնների համար սահմանված դասային աստիճաններն ու կոչումները:

Հետևաբար, նկատի ունենալով, որԿոմիտեի բարձրագույն պաշտոնի խմբում ընդգրկված են Կոմիտեի նախագահի, տեղակալի և վարչության պետի, այդ թվում՝ տարածքային վարչության պետի պաշտոնները, որոնց համար սահմանված են բարձրագույն և գլխավոր խմբի դասային աստիճաններ, կարծում ենք, որ ավելի ճիշտ կլինի որպեսզի բարձրագույն խմբի բոլոր պաշտոնների համար սահմանվի բարձրագույն դասային աստիճաններ, իսկ գլխավոր խմբի համար՝ գլխավոր, ինչպես նաև առաջատար դասային աստիճաններ, ինչի արդյունքում գործող օրենքով սահմանված բարձրագույն և գլխավոր խմբում ընդգրկված պաշտոնների համար սահմանված դասային աստիճանների վերին սահմանը կբարձրանա մեկ աստիճանով:

Մասնավորապես՝ Կոմիտեի նախագահի պաշտոնին համապատասխանող դասային աստիճանի վերին սահմանը սահմանել արդարադատության գեներալ-գնդապետի դասային ատիճանը, իսկ ստորին սահմանը՝ արդարադատության գեներալ-լեյտենանտի: Կոմիտեի նախագահի տեղակալի պաշտոնին համապատասխանող դասային աստիճանի վերին սահմանը՝ արդարադատության գեներալ-լեյտենանտի դասային աստիճանն է, իսկ ստորին սահմանը` արդարադատության գեներալ-մայորի: Կոմիտեի վարչության, այդ թվում՝ տարածքային վարչության պետի պաշտոններին համապատասխանող դասային աստիճանի վերին սահմանը՝ արդարադատության գեներալ-մայորի դասային աստիճանն է, իսկ ստորին սահմանը` արդարադատության գնդապետի:

Հարկ է նշել, որ համաձայն 2015թ.-ի փոփոխությունների, ՀՀ Սահմանադրությամբ պետական մարմինների համակարգում կատարվեցին մի շարք փոփոխություններ, սահմանադրական կարգավիճակ ունեցող պետական մարմինների համակարգում ավելացվեցին նաև քննչական մարմինները՝ Սահմանադրությամբ նախատեսելով «Դատախազությունը և քննչական մարմինները» վերտառությամբ ինքնուրույն գլուխ:

Այսպես, եթե Սահմանադրությամբ քննչական մարմիններին տրվել է սահմանադրական կարգավիճակ, ուստի, քննչական մարմինների միջև տարբերակված մոտեցում դրսևորելն՝ օրենսդրական տեսանկյունից, ընդունելի չէ:

Համաձայն՝ «Ազգային անվտանգության մարմիններում ծառայության մասին», «Հարկային ծառայության մասին», «Մաքսային ծառայության մասին» օրենքների, նշված մարմիններում նախաքննություն իրականացնող ստորաբաժանումների ծառայողներին տրվում են ծառայության կոչումներ, այլ ոչ թե՝ դասային աստիճաններ, ինչը ժամանակին նախատեսված է եղել նաև 2007 թվականի նոյեմբերի 28-ին ընդունված «Հատուկ քննչական ծառայության մասին» և 2014 թվականի մայիսի 19-ին ընդունված «Հայաստանի Հանրապետության քննչական կոմիտեի մասին» օրենքներով: Մինչդեռ հետագայում 2018 թվականի մարտի 23-ի ՀՕ-312-Ն և ՀՕ-311-Ն օրենքներով առանց հիմնավոր անհրաժեշտության կոչումները փոխարինվեցին դասային աստիճանով, ինչը կարծում ենք հիմնավորված չի եղել:

Նկատի ունենալով, որ վերը նշված խնդրի կապակցությամբ բարձրաձայնել է նաև ՀՀ քննչական կոմիտեն, առաջարկում ենք Հայաստանի Հանրապետության քննչական մարմինների ծառայողների համար սահմանված դասային աստիճանները վերաձևակերպել հետևյալ կերպ՝ արդարադատության գեներալ-գնդապետ, արդարադատության գեներալ-լեյտենանտ, արդարադատության գեներալ-մայոր, արդարադատության գնդապետ, արդարադատության փոխգնդապետ, արդարադատության մայոր, արդարադատության կապիտան, արդարադատության ավագ լեյտենանտ և արդարադատության լեյտենանտ: Միաժամանակ Օրենքի 25-րդ հոդվածի 1-ին մասով սահմանված Կոմիտեի ծառայողներին տրված դասային աստիճանները վերախմբագրել:

**2.Առաջարկվող կարգավորման բնույթը.**

Նախագծի ընդունմամբ իրականացվում է Հայաստանի Հանրապետության հակակոռուպցիոն կոմիտեի օրենսդրական հիմքերի հստակեցում: Մասնավորապես՝ կարևոր է ունենալ հակակոռուպցիոն կոմիտեի վերաբերյալ կենսունակ իրավական ակտ, որը կարտահայտի Կոմիտեի առանձնահատկությունները և կնպաստի Հայաստանի Հանրապետության հակակոռուպցիոն կոմիտեին վերաբերող օրենսդրության կատարելագործմանը:

**3.Նախագծի մշակման գործընթացում ներգրավված ինստիտուտները և անձիք.**

Նախագիծը մշակվել է Հայաստանի Հանրապետության հակակոռուպցիոն կոմիտեի կողմից:

1. **Ակնկալվող արդյունքը.**

Նախագծի ընդունմամբ իրավական կարգավորում կստանան մի շարք հարաբերություններ, կսահմանվեն բարձրագույն խմբի պաշտոններին համարժեք դասային աստիճաններ**,** որոնք կարևոր նշանակություն ունեն Հայաստանի Հանրապետության հակակոռուպցիոն կոմիտեի բնականոն գործունեության համար:

1. **Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը բացակայում է: ՀՀ պետական կամ տեղական ինքնակառավարման մարմնի բյուջեի ծախսերի և եկամուտների ավելացում կամ նվազեցում չի նախատեսվում:

1. **«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

Օրենքի նախագիծը չի բխում համապատասխան ռազմավարական փաստաթղթերից։

***ՀՀ հակակոռուպցիոն կոմիտե***